Βαρέμ

Το Βαρέμ (, ), είναι μικρή πόλη και δήμος του Βελγίου στη Βαλλωνία, και συγκεκριμένα στην Επαρχία της Λιέγης, στα δυτικά της πόλεως της Λιέγης. Είναι κτισμένη στην όχθη του ποταμού Ζερ ή Γέκερ, στη χαμηλή περιοχή Εσμπέ. Ο πληθυσμός της σύμφωνα με την απογραφή του 2018 ήταν 15.168 κάτοικοι, με συνεχή αύξηση μεταπολεμικώς. Η οικονομία του Βαρέμ βασίζεται στην καλλιέργεια δημητριακών και ζαχαρότευτλου, ενώ υπάρχουν εργοστάσια ζάχαρης, γεωργικών μηχανημάτων και συναρμολογήσεως αυτοκινήτων. Ο δήμος διαιρείται στα εξής δημοτικά διαμερίσματα: Μπετενκούρ (Bettincourt, χωριό), Μπλερέ, Μποβενιστιέ, Γκραν-Αξέ (Grand-Axhe), Λαντρεμάνζ, Ολεγιέ και Βαρέμ (το κεντρικό).

Ιστορία
Αρκετά αρχαιολογικά ευρήματα ανακαλύφθηκαν κοντά στην πόλη, από οικισμούς χρονολογούμενους στη Νεολιθική περίοδο και την Εποχή του Χαλκού. Η βασική ρωμαϊκή οδός που συνέδεε το Μπαβαί με την Κολωνία διερχόταν από το έδαφος του σημερινού δήμου και έτσι στην περιοχή έχουν βρεθεί ρωμαϊκοί τύμβοι και ερείπια ρωμαϊκών επαύλεων, αλλά και μια ταφή αλόγου.

Το μεσαιωνικό χωριό Βορομία (Woromia) στη θέση της σημερινής πόλεως αναφέρεται για πρώτη φορά το έτος 965 μ.Χ.. Στις 5 Φεβρουαρίου 1078 το χωριό παραχωρήθηκε στην Επισκοπή της Λιέγης, μαζί με το κάστρο του, 5 μύλους και 6 ζυθοποιίες. Το 1215 Η Βορομία είχε 815 κατοίκους.

Η μεθοριακή θέση του οικισμού κοντά στο Δουκάτο της Βραβάντης είχε ως συνέπεια να δέχεται πολλές επιδρομές από τον δούκα, με αποτέλεσμα να καεί εντελώς και να ξανακτισθεί τουλάχιστον δύο ή τρεις φορές. Τον 14ο αιώνα ωστόσο αναδείχθηκε βαθμιαία σε σημαντικό περιφερειακό κέντρο με την ίδρυση αγοράς και νοσοκομείου: ήταν πλέον μία κωμόπολη όπου «κόβονταν» νομίσματα και λάβαιναν χώρα σημαντικές συναντήσεις. Το 1468, κατά την κατάκτηση του πριγκιπάτου-επισκοπής της Λιέγης, ο Κάρολος της Βουργουνδίας πυρπόλησε τον οικισμό μια ακόμα φορά. Τον 16ο αιώνα η Βορομία έγινε μία από τις 21 bonnes villes («καλές πόλεις», με την έννοια των βασικών πόλεων) του πριγκιπάτου-επισκοπής. Το 1748 μια συνοικία της καταστράφηκε και πάλι από πυρκαγιά, αυτή τη φορά από ατύχημα. Το 1792 τα γαλλικά επαναστατικά στρατεύματα εισήλθαν στην κωμόπολη και έκλεισαν τα μοναστήρια. Τρία χρόνια το πριγκιπάτο-επισκοπή καταργήθηκε και η Βαρέμ έγινε γαλλική.

Τον 19ο αιώνα η πόλη ευδοκίμησε χάρη στην έλευση του σιδηροδρόμου (γραμμή Μέχελεν-Ανς), και την ανέγερση δύο εργοστασίων ζάχαρης και αρκετών σχολείων. Το 1904 ο Γκυγιώμ Μόες ίδρυσε στη Βαρέμ την εταιρεία μηχανών και ατμομηχανών «Ateliers Moës-Freres», που συνέχισε να παράγει εκεί μέχρι τον Οκτώβριο του 2013. Ο Α΄ Παγκόσμιος Πόλεμος δεν επέφερε καταστροφές στην κωμόπολη, εκτός από εκείνη των παλαιών τειχών. Αντιθέτως, ο Β΄ Παγκόσμιος Πόλεμος επέφερε την καταστροφή του μισού Βαρέμ από αεροπορικούς βομβαρδισμούς, μόνο μερικές ημέρες προτού απελευθερωθεί. Η πόλη είχε τότε περί τους 5 χιλιάδες κατοίκους.

 Στη Βαρέμ γεννήθηκε ο Εντμόν Λεμπυρτόν (1915-1997), πρωθυπουργός του Βελγίου το 1973-1974.

Αξιοθέατα
 Το δημαρχείο της Βαρέμ, κτήριο του 1900.
 Ο κεντρικός ναός ανεγέρθηκε το 1881, αλλά στεγάζει κτιστές κολυμβήθρες του 14ου αιώνα.

 «Αδελφοποιημένες» πόλεις 
Το Βαρέμ είναι «αδελφοποιημένο» με τις εξής τρεις πόλεις:

  Σκόπια της Βόρειας Μακεδονίας
  Ζεραρμέ της Γαλλίας
  Γκαλλινάρο της Ιταλίας

Παραπομπές

 Εξωτερικοί σύνδεσμοι 
 Επίσημος ιστότοπος του δήμου (στη γαλλική)

Βαρεμ